text: Приготвяне: Сланината се измива и реже на големи парчета с дебелина поне 5 см. На дъното на съдчето се слага един пръст сол, отгоре се реди сланината, покрива се пак със сол и се чака 14 дни, през които се държи на студено. След това сланината отново се премива на течаща вода, след което хубавичко се подсушава. Чесънът се пасира с виното и се пускат останалите подправки. С кашичката се намазва сланината и се излага на проветриво място за три дни, след което е готова. Съхранява се в хладилник, най-добре във фолио.
  Незаконната продажба на домашна сланина отдавна е на прицела на Агенцията по храните. От няколко години пазарите се проверяват, за да се иззема стоката на бабите и дядовците, които произвеждат у дома и изнасят малки количества от продукцията си. Въпреки тази ситуация, все още се намира домашна сланинка, обикновено нарязана, готова за употреба и увита в индивидуално фолио.
  Заради рестрикциите много от домашните производители вече прибягват до интернет, публикувайки частни обяви в безплатните сайтове. Свинска мас и сланина присъстват и в някои от сайтовете за онлайн търговия. Разбира се, варено-пушени продукти във вакуумирани опаковки се намират в кой да е магазин, но много хора все още предпочитат домашното.